豪爾牛頓

豪爾牛頓係美國黑人領袖，佢喺路易士安娜州出世，創立「黑豹黨」搞暴力革命，曾經訪問中國，見過周恩來同江青，最後畀人槍殺。

簡歷 
豪爾牛頓𡃁仔嗰陣只係美國黑人區一個街邊爛仔，不過佢話自己同其他爛仔唔同，因為佢話自己就咁睇書，就讀識咗柏拉圖嘅哲學。

1964年佢因為街頭持械而被人拉咗去坐監，喺嗰陣時，美國社會好反動，好多例如黑人民權、女權、工人權益咁，好多社會抗爭，所以個社會好推崇公民抗命。豪爾牛頓因為持械而被人拉咗去坐監，點知畀人當咗係公民抗命嘅革命英雄。

坐咗6個月監放返出嚟之後，佢同兩個老友Bobby Seale 同 Richard Aoki 喺1966年搞咗個「黑豹黨」，佢哋認為，對於馬丁路德金嗰種和平抗爭已經唔耐煩，馬丁路德金嗰套已經過時，係時候要開始暴力革命。所以佢哋決定，黑豹黨要走嘅係一條暴力抗爭路線，以暴力手段為黑人爭取權益。

佢喺美國嘅黑人社區提倡馬克思主義，將一班弱勢社群武裝起嚟，鼓吹暴力革命，黑豹黨成員甚至會喺條街度持槍巡邏。畀美國政府當做眼中釘。

1968年佢因為誤殺罪要坐2-15年監，之後佢同黑豹黨個朵就更加響到全美國人人都識。

1970年佢上訴成功，放監出嚟，之後走去訪問中國，重得到周恩來同江青接見。返返美國之後，佢繼續走暴力革命路線，但美國社會已經唔再接受呢套。黑豹黨入面亦都分裂咗一班人出嚟，走返比較和平嘅抗爭路線，最後仲演變成一個基層福利團體。

但係豪爾牛頓唔單止無放棄暴力抗爭，而且仲搞得大鑊過以前，而實際上呢個時期已經佢已經唔可以再算係搞社會抗爭，直情係搞緊黑社會。佢有好多次殺人嘅紀錄，1974年曾經因為謀殺而畀人告，於是流亡咗去古巴。又挪用公款做毒品買賣，一日到黑打打殺殺。以前畀人當係社運英雄，呢個時候開始已經變咗麻煩友，人見人憎。

1977年返返美國。1989年因為挪用公款，喺一場槍戰度畀人3槍做瓜咗。

美國人
被殺者